
ЦЕНТРАЛНИ УРЕД СТРАНКЕ

ZB-06-00-03/14

Sarajevo, 10.01.2015.
Saopštenje

Bojan Bošnjak: BiH u EU može uči kao ekonomski održiva, a ne etnički podijeljena zemlja  

            Oni koje su na prethodnim izborima birali građani BiH, u oba entiteta, trebaju zajednički ekonomski boljitak. Danas, zbog ekonomske katastrofe u kojoj se nalaze svi narodi u BiH, izjave predsjednika RS-a o ekonomskom jačanju samo tog entiteta, i njenom putu ka EU, u momentu kada ista svim silama nastoji ujediniti političare BiH u zajedničkim naporima da nam približe svoje standarde je nedopustiva.

           Izjave i retorika koja dijeli i obećava ekonomski boljitak samo jednog naroda, još je jedan u nizu pokušaja zavaravanja studenata, nezaposlenih, obespravljenih radnika i penzionera u tom entitetu, u cilju skretanja pažnje s krucijalnih problema koji su trenutna realnost. Sve to baca još jednu ljagu na sve ono za šta se iskreni političari i građani u ovoj zemlji bore i pokušavaju izgraditi i prezentirati na putu ka EU i boljitku BiH.
Ako su se novoizabrane vlasti u Bosni i Hercegovini već ujedinile i podržale zaključke Vijeća za vanjske poslove Europske unije, donesene krajem prošle godine, kojima je potvrđena perspektiva članstva Bosne i Hercegovine u Europskoj uniji i usvojen novi pristup i redoslijed koraka za napredovanje Bosne i Hercegovine u procesu europskih integracija, na tom putu, bez obzira na svoju političku opredjeljenost ili entitet iz kojeg dolaze treba i da ostanu.
''Novoizabrana parlamentarna vlast, u naredne četiri godine će biti odgovorna za stvaranje pogodne atmosfere da mi mladi ne odemo iz BiH. Naredne četiri godine biti će prektretnica za bh. društvo u toku kojih će se pisati budućnost BiH. Da li će ona postati zemlja staraca ili će njena pametna, obrazovana i sposobna mladost iz oba entiteta imati uslove za stvaranje bolje i ekonomski održive zajedničke zemlje, svih njenih naroda koji će biti ravnopravni na svakom pedlju zemlje i koje će zanimati jedino ekonomska sfera i zajednički život, pitanje je koje se postavlja pred nove četverogodišnje mandatare i breme koje im se stavlja na leđa. Mi mladi, želimo ostati u svojoj BiH, želimo proizvoditi i stvarati nove vrijednosti, želimo ulagati i graditi u svojoj zemlji, želimo da nam vi, koji ste odgovorni stvorite uslove da ostanemo i sve to ostvarimo u BiH, želimo da nas zaustavite da svakim danom u sve većem broju napuštamo BiH'', poručio je Bojan Bošnjak, predsjednik Mladih za boljitak i aktuelni ministar poljoprivrede, šumarstva i vodoprivrede ZDK.
Ured za odnose s javnošću

